新池水涸股引于前溪辱道祖來觀
作者：葛勝仲
朝代：宋

paragraphs: 吾廬新築薰風堂，其下方池手親掘。
畚插初無鄰里相，垠隅那有波瀾闊。
旱涸俄驚拆龜兆，灌輸未免翻龍骨。
街南大浸卷滔滔，巷北小渠來汨汨。
膠杯忽覺水痕漲，抱甕免嗟人力竭。
已憐紅芰浹枯荄，更喜頳鱗救濡沫。
幽居勝事快先睹，上客高軒爲輕出。
蛟龍好在且泥蟠，他年豈復池中物。